जियो भारत 4G से UPI पेमेंट कर सकेंगे यूजर्स, फ्री में मूवी भी चलेगी
रिलायंस जियो के सबसे सस्ते फीचर फोन 'जियो भारत 4G' की सेल आज से शुरू हो गई है। कंपनी ने इसे 3 जुलाई को 999 रुपए में लॉन्च किया था।
रिलायंस जियो के फीचर फोन 'जियो भारत 4G' की सेल आज से शुरू हो गई है। इसे 3 जुलाई को 999 रुपए में लॉन्च किया गया था। कंपनी इसके जरिए ऐसे कस्टमर्स को टारगेट करना चाहती है जो अभी भी 2G फोन का इस्तेमाल कर रहे हैं।
इस फोन के लिए कंपनी ने 123 रुपए का टैरिफ प्लान भी पेश किया है। इसमें 14 GB डेटा (यानी 0.5 GB हर दिन) मिलेगा, जो 28 दिनों तक चलेगा। इसके अलावा अनलिमिटेड कॉल्स की सुविधा भी इस प्लान में मिलेगी।
यूजर्स फोन के जरिए UPI पेमेंट कर सकेंगे और जियो सिनेमा और जियो सावन जैसे एंटरटेनमेंट ऐप्स का भी इस्तेमाल कर सकेंगे। जियो भारत फोन आईटेल, आईकॉल, एक्सटच और नोकिया को टक्कर देगा।
जियो भारत 4G के राइवल्स​​​​​
डिवाइस में मिलेंगे 3 प्री इंस्टॉल ऐप्स
फोन का कॉम्पैक्ट डिजाइन है और 1.77-इंच QVGA TFT स्क्रीन मिलती है। ये 1000mAh की रिमूवेबल बैटरी के साथ आता है। इस डिवाइस में केवल जियो सिम का ही इस्तेमाल किया जा सकेगा। यूजर्स को डिवाइस में पहले से इंस्टॉल किए गए 3 जियो ऐप्स मिलेंगे।
दूसरे ऑपरेटरों के मुकाबले 25%-30% सस्ता प्लान
कंपनी का दावा है कि जियो फोन का मंथली और एनुअल प्लान दूसरे ऑपरेटरों की तुलना में 25%-30% सस्ता है। दूसरे ऑपरेटर 179 रुपए में अमलिमिटेड कॉल और सिर्फ 2GB डेटा दे रहे हैं जबकि जियो फोन के 123 रुपए के प्लान में कॉल्स के साथ 14 GB डेटा मिलेगा।
जियो के नए फीचर फोन का एनुअल प्लान 1234 रुपए में आएगा। इसमें 168 GB डेटा मिलेगा। यानी 0.5 GB हर दिन। कंपनी का कहना है कि दूसरे ऑपरेटर्स के एनुअल प्लान 1799 रुपए के हैं। इसमें अनलिमिटेड वॉयस कॉल और केवल 24 GB डेटा मिलता है।
फोन में टॉर्च और रेडियो भी मिलेगा
जियो भारत डिवाइस में टॉर्च और एक रेडियो भी मिलेगा। कंपनी का दावा है कि ये फीचर दूरदराज और ग्रामीण क्षेत्रों के लिए काफी उपयोगी है। इसमें 3.5 mm हेडफोन जैक दिया गया है जिसके जरिए यूजर्स ईयरफोन कनेक्ट कर सकते हैं। फोटो कैप्चर करने के लिए, 0.3MP कैमरा है। इसके अलावा यूजर्स SD कार्ड के जरिए 128 GB तक स्टोरेज कैपेसिटी बढ़ा सकते हैं।
25 करोड़ लोग अभी भी 2G का इस्तेमाल कर रहें
रिलायंस जियो के चेयरमैन आकाश अंबानी ने कहा, 'भारत में अभी भी 25 करोड़ लोग ऐसे हैं जो 2G काल में फंसे हुए हैं। ये लोग ऐसे समय में भी इंटरनेट के बेसिक फीचर का इस्तेमाल कर रहे हैं जब दुनिया 5G की तरफ जा रही है।' अंबानी ने कहा कि '6 साल पहले जब जियो लॉन्च हुआ था तब हमने यह साफ कर दिया था कि हर भारतीय तक इंटरनेट पहुंचाने में कोई कसर नहीं छोड़ी जाएगी।'
2021 में भी लॉन्च किया था 4G फोन
दो साल पहले यानी 2021 में भी जियो ने अपना पहला 4G स्मार्टफोन जियोफोन नेक्स्ट लॉन्च किया था। इस फोन की कीमत 6,499 रुपए थी। इस स्मार्टफोन को रिलायंस जियो और गूगल ने साथ मिलकर तैयार किया था। फोन में 13 मेगापिक्सल का रियर और 8 मेगापिक्सल का सेल्फी कैमरा था। 2GB रैम, 32GB स्टोरेज, 512GB तक सपोर्ट करने वाला SD कार्ड स्लॉट भी इस फोन में मिलता था। हालांकि ये फोन ज्यादा सफल नहीं हो पाया था।
